DECIZIA COMISIEI
din 16 decembrie 2009
privind contribuția financiară a Comunității pentru anul 2009 la cheltuielile efectuate de statele membre pentru anumite proiecte în domeniul controlului, inspecției și supravegherii pescuitului
[notificată cu numărul C(2009) 9935]
(Numai textele în limbile daneză, engleză, germană, greacă, italiană, letonă, olandeză, portugheză, română, spaniolă și suedeză sunt autentice)
(2009/977/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 21,
întrucât:
(1)
Pe baza cererilor de cofinanțare comunitară prezentate de statele membre în cadrul programelor de control în domeniul pescuitului pentru 2009, Comisia a adoptat Decizia 2009/746/CE (2), în urma căreia o parte din bugetul pe 2009 disponibil pentru controlul în domeniul pescuitului a rămas neutilizat.
(2)
Este necesar în prezent ca partea neutilizată din bugetul pentru 2009 să fie alocată printr-o nouă decizie.
(3)
În conformitate cu articolul 21 alineatul (2) din Regulamentul (CE) nr. 861/2006, statele membre au fost invitate să prezinte cereri de finanțare suplimentară pentru domeniile prioritare definite de Comisie, și anume automatizarea și gestionarea datelor, noile tehnologii și seminariile în domeniul pescuitului ilegal, nedeclarat și nereglementat (INN).
(4)
Pe această bază și ținând cont de constrângerile bugetare, cererile de finanțare comunitară pentru acțiuni de tipul proiectelor pilot sau pentru construcția navelor și aeronavelor de patrulare au fost respinse, deoarece nu erau legate de domeniile prioritare definite anterior.
(5)
Cererile privind acțiunile enumerate la articolul 8 litera (a) din Regulamentul (CE) nr. 861/2006 pot beneficia de finanțare comunitară.
(6)
Cererile de finanțare comunitară trebuie să respecte normele prezentate în Regulamentul (CE) nr. 391/2007 al Comisiei (3).
(7)
Este necesar să se stabilească sumele maxime și rata contribuției financiare comunitare în limitele prevăzute la articolul 15 din Regulamentul (CE) nr. 861/2006 și să se prevadă condițiile în care se poate acorda această contribuție.
(8)
Pentru a încuraja investițiile în acțiunile prioritare definite de Comisie și având în vedere efectele negative ale crizei financiare asupra bugetelor statelor membre, investițiile aferente domeniilor prioritare menționate anterior ar trebui să beneficieze de o rată mare de cofinanțare în limitele prevăzute la articolul 15 din Regulamentul (CE) nr. 861/2006.
(9)
Pentru a putea beneficia de această contribuție, dispozitivele de localizare automată trebuie să respecte cerințele impuse prin Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit (4).
(10)
Pentru a putea beneficia de această contribuție, dispozitivele electronice de înregistrare și raportare de la bordul navelor de pescuit trebuie să îndeplinească cerințele prevăzute în Regulamentul (CE) nr. 1077/2008 al Comisiei din 3 noiembrie 2008 de stabilire a normelor de aplicare a Regulamentului (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție și de abrogare a Regulamentului (CE) nr. 1566/2007 (5).
(11)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Obiect
Prezenta decizie prevede, pentru anul 2009, o contribuție financiară a Comunității la cheltuielile suportate de statele membre în 2009 pentru implementarea anumitor proiecte privind sistemele de monitorizare și control aplicabile politicii comune în domeniul pescuitului (PCP) menționate la articolul 8 litera (a) din Regulamentul (CE) nr. 861/2006. Decizia stabilește cuantumul contribuției financiare a Comunității pentru fiecare stat membru, rata contribuției financiare a Comunității și condițiile în care poate fi acordată o astfel de contribuție.
Articolul 2
Încheierea angajamentelor în curs
Toate plățile pentru care se solicită rambursarea sunt efectuate de statul membru în cauză până la 30 iunie 2013. Plățile efectuate de statul membru după acest termen nu sunt eligibile pentru rambursare. Alocările bugetare neutilizate vizate de prezenta decizie sunt dezangajate până la 31 decembrie 2014 cel târziu.
Articolul 3
Noi tehnologii și rețele informatice
(1) Cheltuielile efectuate în cadrul proiectelor menționate în anexa I pentru achiziția și instalarea de tehnologie informatică, pentru asistența tehnică aferentă acesteia, precum și pentru înființarea de rețele informatice cu scopul de a permite un schimb de date eficient și sigur în legătură cu monitorizarea, controlul și supravegherea activităților de pescuit pot beneficia de o contribuție financiară de 50 % din cheltuielile eligibile în limitele stabilite în anexa menționată.
(2) În cazul cheltuielilor menționate în anexa I legate de sistemul de monitorizare a navelor (VMS), de sistemele electronice de înregistrare și raportare (ERS) sau de pescuitul ilegal, nedeclarat și nereglementat (INN), rata de cofinanțare menționată la alineatul (1) se stabilește la 95 %.
Articolul 4
Dispozitive de localizare automată
(1) Cheltuielile efectuate în cadrul proiectelor menționate în anexa II pentru achiziționarea și instalarea la bordul navelor de pescuit a dispozitivelor de localizare automată care permit monitorizarea de la distanță a navelor de către un centru de monitorizare a pescuitului printr-un sistem de monitorizare a navelor (VMS) vor putea beneficia de o contribuție financiară de 95 % din cheltuielile eligibile, în limitele stabilite în anexa menționată.
(2) Contribuția financiară menționată la alineatul (1) se limitează la 1 500 EUR pentru fiecare navă.
(3) Pentru a putea beneficia de contribuția financiară menționată la alineatul (1), dispozitivele de localizare automată trebuie să îndeplinească cerințele prevăzute în Regulamentul (CE) nr. 2244/2003.
Articolul 5
Sisteme electronice de înregistrare și raportare
Cheltuielile efectuate în cadrul proiectelor menționate în anexa III pentru dezvoltarea, achiziționarea, instalarea și asistența tehnică necesară componentelor ERS, astfel încât să poată avea loc un schimb de date sigur și eficient în ceea ce privește monitorizarea, controlul și supravegherea activităților de pescuit, vor putea beneficia, în limitele prevăzute în anexa menționată, de o contribuție financiară reprezentând 95 % din cheltuielile eligibile.
Articolul 6
Dispozitive electronice de înregistrare și raportare
(1) Cheltuielile efectuate în cadrul proiectelor menționate în anexa IV pentru achiziționarea și montarea la bordul navelor de pescuit a dispozitivelor ERS cu scopul de a permite navelor să înregistreze și să transmită pe cale electronică Centrului de monitorizare a pescuitului informații privind activitățile de pescuit pot beneficia de o contribuție financiară de 95 % din cheltuielile eligibile, în limitele stabilite în anexa menționată.
(2) Contribuția financiară menționată la alineatul (1) se limitează la 3 000 EUR pentru fiecare navă, fără a aduce atingere dispozițiilor de la alineatul (4).
(3) Pentru a putea beneficia de o contribuție financiară, dispozitivele ERS trebuie să respecte cerințele prevăzute prin Regulamentul (CE) nr. 1077/2008.
(4) În cazul dispozitivelor care combină funcții ERS și VMS și care îndeplinesc cerințele prevăzute în Regulamentele (CE) nr. 2244/2003 și (CE) nr. 1077/2008, contribuția financiară menționată la alineatul (1) din prezentul articol se limitează la 4 500 EUR.
Articolul 7
Programe de formare profesională și schimb de experiență
(1) Cheltuielile efectuate în cadrul proiectelor menționate în anexa V pentru programele de formare profesională și schimb de experiență a funcționarilor publici responsabili de monitorizarea, controlul și supravegherea în domeniul pescuitului pot beneficia de o contribuție financiară de 50 % din cheltuielile eligibile, în limitele prevăzute în anexa menționată.
(2) În cazul cheltuielilor efectuate conform anexei V pentru seminarii pe tema pescuitului INN, rata de cofinanțare menționată la alineatul (1) se stabilește la 95 %.
Articolul 8
Contribuția maximă a Comunității per stat membru
Cheltuielile totale planificate, cheltuielile totale pentru proiecte selectate în temeiul prezentei decizii și contribuția maximă totală din partea Comunității pentru fiecare stat membru sunt prezentate în cele ce urmează.
(în EUR)
Statul membru
Cheltuieli prevăzute în programul național de control al pescuitului
Cheltuieli pentru proiecte selectate în temeiul prezentei decizii
Contribuția comunitară
Danemarca
3 638 843
1 143 733
1 057 867
Germania
2 426 282
1 017 000
828 400
Irlanda
1 143 000
800 000
300 000
Grecia
2 500 000
907 895
525 000
Spania
10 695 000
3 783 000
2 526 000
Italia
4 990 000
3 140 000
2 897 500
Letonia
15 652
15 652
14 869
Țările de Jos
1 910 000
450 000
427 500
Portugalia
7 439 055
4 171 655
2 635 194
România
15 600
15 600
7 800
Suedia
1 550 000
700 000
600 000
Regatul Unit
1 153 763
911 161
779 870
Total
37 477 195
17 055 696
12 600 000
Articolul 9
Destinatari
Prezenta decizie se adresează Regatului Danemarcei, Republicii Federale Germania, Irlandei, Republicii Elene, Regatului Spaniei, Republicii Italiene, Republicii Letonia, Regatului Țărilor de Jos, Republicii Portugheze, României, Regatului Suediei și Regatului Unit al Marii Britanii și Irlandei de Nord.
Adoptată la Bruxelles, 16 decembrie 2009.